कुल मिला कर क्रिकेट के बाद देश को फिल्म के तौर पर एक ऐसा जरिया जरूर मिल गया है जहां हमेशा पुराने रिकार्ड टूटते हैं और नए बनते रहते हैं। बहरहाल चर्चा में बनी फिल्म के महासफल होने की घोषणा कर दी गई। फिर क्या था... बात-बात पर पार्टी लेने-देने वालों ने इसी खुशी में पार्टी दे डाली। जिसमें एक से बढ़ कर एक चमकते चेहरे नजर आए। जिसे दिखा कर चैनल वाले दर्शकों का जीवन सफल करने पर तुले थे। जिस मुंबई में यह सब हो रहा था, उसी मुंबई की पहली बारिश से हालत खराब थी। चैनलों पर इसकी भी चर्चा हुई लेकिन उतनी नहीं जितनी फिल्म की। पता नहीं देश को यह बीमारी कब से लगी। जो दूसरों की कमाई की व्यापक चर्चा करना चलन बनता चला गया। कभी किसी क्रिकेटर तो कभी किसी अभिनेता और कोई नहीं मिला तो किसी फिल्म की कमाई का ही बखान जब-तब शुरू हो जाता है। जबकि हमारे बुजुर्ग पहले ही औरत की उम्र और मर्द की कमाई की चर्चा नहीं करने की सख्त हिदायत नई पीढ़ी को दे गए हैं। लेकिन हमें हमेशा कभी किसी क्रिकेटर तो कभी किसी फिल्म या उसके अभिनेता की करोड़ों-अरबों की कमाई की घुट्टी देशवासियों को जबरन पिलाई जाती है। उस दर्शक को जो बेचारा मोबाइल का रिचार्ज कराने को भी मोहताज है। मेरी नजर में यह एक तरह की हिंसा है। जैसे छप्पन भोग खाने वाला कोई शख्स भूखे-नंगों को दिखा-दिखा कर सुस्वादु भोजन का आनंद ले।